CELEX: 32018D0824
Language: lv
Date: 2018-06-04 00:00:00
Title: Komisijas Īstenošanas lēmums (ES) 2018/824 (2018. gada 4. jūnijs), ar ko izbeidz antidempinga procedūru attiecībā uz Ēģiptes un Ukrainas izcelsmes ferosilīcija importu

5.6.2018   
            
            
               LV
            
            
               Eiropas Savienības Oficiālais Vēstnesis
            
            
               L 139/25
            
         KOMISIJAS ĪSTENOŠANAS LĒMUMS (ES) 2018/824
   (2018. gada 4. jūnijs),
   ar ko izbeidz antidempinga procedūru attiecībā uz Ēģiptes un Ukrainas izcelsmes ferosilīcija importu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2016. gada 8. jūnija Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (1) (“pamatregulu”), un jo īpaši tās 9. panta 1. punktu,
   tā kā:
   A.   PROCEDŪRAS SĀKŠANA
   
   
               (1)
            
            
               Eiropas Komisija (“Komisija”) 2017. gada 2. augustā sāka antidempinga izmeklēšanu attiecībā uz Ēģiptes un Ukrainas izcelsmes ferosilīcija importu Savienībā un Eiropas Savienības Oficiālajā Vēstnesī (2) publicēja attiecīgu paziņojumu par procedūras sākšanu.
            
         
               (2)
            
            
               Izmeklēšana tika sākta pēc tam, kad Euroalliages (“sūdzības iesniedzējs”) iesniedza sūdzību četru Savienības ražotāju vārdā, proti, Ferropem, Ferroatlántica SL, OFZ un Huta Laziska SA, kuri pārstāv vairāk nekā 90 % no kopējā ferosilīcija ražošanas apjoma Savienībā. Sūdzībā bija ietverti pirmšķietami pierādījumi par dempingu, kas izraisa kaitējumu, un to uzskatīja par pietiekamu iemeslu, lai pamatotu procedūras sākšanu.
            
         
               (3)
            
            
               Par izmeklēšanas sākšanu Komisija informēja sūdzības iesniedzēju, zināmos ražotājus eksportētājus Ēģiptē un Ukrainā, zināmos importētājus un lietotājus un citas zināmās ieinteresētās personas, kā arī Ēģiptes un Ukrainas pārstāvjus. Ieinteresētajām personām tika dota iespēja paziņojumā par procedūras sākšanu noteiktajā termiņā rakstiski darīt zināmu savu viedokli un pieprasīt uzklausīšanu.
            
         
               (4)
            
            
               No 2017. gada decembra līdz 2018. gada februārim pārbaudes apmeklējums notika pie četriem Savienības ražotājiem, ražotājiem eksportētājiem, kas sadarbojās, attiecīgi Ēģiptē un Ukrainā un pie viena saistītā importētāja, kas sadarbojās, Savienībā.
            
         B.   SŪDZĪBAS ATSAUKŠANA UN PROCEDŪRAS IZBEIGŠANA
   
   
               (5)
            
            
               Sūdzības iesniedzējs ar 2018. gada 27. februāra e-pastu paziņoja Komisijai, ka tas savu sūdzību atsauc.
            
         
               (6)
            
            
               Saskaņā ar pamatregulas 9. panta 1. punktu procedūras var izbeigt, ja sūdzība ir atsaukta, ja vien šāda izbeigšana nav pretrunā Savienības interesēm.
            
         
               (7)
            
            
               Izmeklēšanā netika atklāti apsvērumi, kas liecinātu, ka šāda izbeigšana būtu pretrunā Savienības interesēm. Tāpēc Komisija uzskatīja, ka pašreizējā izmeklēšana būtu jāizbeidz.
            
         
               (8)
            
            
               Visas pārējās ieinteresētās personas tika attiecīgi informētas, un tām tika dota iespēja sniegt piezīmes. Tomēr Komisija nesaņēma piezīmes, kas liecinātu, ka šāda izbeigšana būtu pretrunā Savienības interesēm.
            
         
               (9)
            
            
               Tādējādi Komisija secina, ka antidempinga procedūra, kas attiecas uz Ēģiptes un Ukrainas izcelsmes ferosilīcija (ferosakausējums, kura sastāvā silīcija ir 20 % vai vairāk, bet ne vairāk kā 96 % svara un 4 % svara vai vairāk dzelzs) importu Savienībā, būtu jāizbeidz, nenosakot pasākumus.
            
         
               (10)
            
            
               Šis lēmums ir saskaņā ar atzinumu, kuru sniegusi komiteja, kas izveidota ar pamatregulas 15. panta 1. punktu,
            
         IR PIEŅĒMUSI ŠO LĒMUMU.
   1. pants
   Ar šo izbeidz antidempinga procedūru, kas attiecas uz Ēģiptes un Ukrainas izcelsmes tāda ferosilīcija (ferosakausējums, kura sastāvā silīcija ir 20 % vai vairāk, bet ne vairāk kā 96 % svara un 4 % svara vai vairāk dzelzs) importu, ko patlaban klasificē ar KN kodiem 7202 21 00, 7202 29 10 un 7202 29 90.
   2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2018. gada 4. jūnijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 176, 30.6.2016., 21. lpp.
   
   
      (2)  OV C 251, 2.8.2017., 5. lpp.